Ruben Rafkin

Ruben Rafkin (s. 8. tammikuuta 2002 Turku) on suomalainen jääkiekkopuolustaja, joka pelaa SM-liigajoukkue Turun Palloseurassa. Hän laukoo oikealta.
Ura.
Seuraura.
Rafkin aloitti jääkiekkoilun kolmevuotiaana. Hän on Turun Palloseuran kasvatti. Rafkin osallistui 13-vuotiaana Slovakiassa järjestettyyn Selects-turnaukseen, jonka kautta hän päätyi muuttamaan jo 14-vuotiaana Yhdysvaltoihin ja opiskelemaan South Kent Schooliin. Rafkin voitti Selects Academyn joukkueessa USPHL:n C-nuorten mestaruuden vuosina 2017 ja 2018. Kaudeksi 2018–2019 hän siirtyi varaamattomana pelaajana niin sanotulla tender-sopimuksella USHL-junioriliigan Tri-City Stormiin.
USHL-kauden jälkeen Rafkinille osoitettiin kiinnostusta SM-liigaseuroista Pelicansin ja SaiPan suunnilta, mutta hän halusi kuitenkin siirtyä pelaamaan Kanadaan. OHL-joukkue Windsor Spitfires varasi Rafkinin 14. pelaajana . Hän siirtyi joukkueeseen kaudeksi 2019–2020. Rafkin valittiin kauden päätteeksi OHL:n tulokkaiden ensimmäiseen tähdistökentälliseen. Yleisesti hänen odotettiin tulevan varatuksi . Rafkin keskusteli omien sanojensa mukaan 26 seuran kanssa ja hänen kohdallaan puhuttiin 2.–4.-kierroksen varauksesta, mutta Rafkinia ei yllättäen varattu lopulta ollenkaan.
Huhtikuussa 2020 Rafkin palasi kaksivuotisella SM-liigasopimuksella kasvattajaseuraansa TPS:ään. Hän pelasi ensimmäisen SM-liigapelinsä kauden 2020–2021 avauskierroksella 2. lokakuuta 2020 vieraissa Porin Ässiä vastaan. Rafkin merkittiin TPS:n kolmospuolustajapariin Johan Ivarssonin viereen. Hän sai ottelussa jääaikaa 19.04 minuuttia ja Rafkin keräsi teholukeman +1. Liigauransa avausmaalin hän teki seuraavassa ottelussa, kotidebyytissään 3. lokakuuta 2020 Rauman Lukkoa vastaan. Rafkin sai TPS:n 4–2-voittoon päättyneessä ottelussa myös syöttöpisteen Josh Kestnerin tekemään voittomaaliin. Kai Nurminen valitsi hänet ottelun Alumnien tähtien kakkostähdeksi. Rafkin murtautui SM-liigaan, ja hän pelasi tulokaskautensa aikana kaikkiaan 48 runkosarjaottelua tehopistein 4+12=16 ja 13 pudotuspeliottelua antaen kolme maaliin johtanutta syöttöä. Neljännessä välieräottelussa 3. toukokuuta 2021 Helsingin IFK:ta vastaan Rafkin antoi TPS:n 3–2-voittoon päättyneessä ottelussa kaksi maaliin johtanutta syöttöä. Niistä toinen oli kakkossyöttö Eemil Viron ensimmäisessä jatkoerässä ajassa 68.54 tekemään voittomaaliin, joka ratkaisi TPS:lle loppuottelupaikan. Rafkin saavutti joukkueineen kauden päätteeksi SM-hopeaa. Hän oli myös kauden päätteeksi kolmen parhaan ehdokkaan joukossa ehdolla vuoden tulokkaalle myönnettävän Jarmo Wasaman muistopalkinnon voittajaksi. Hän sijoittui äänestyksessä kolmanneksi, kun palkinnon voitti lopulta KooKoon hyökkääjä Kasper Björkqvist.
Kaudella 2021–2022 Rafkin oli viidellä maalillaan TPS:n eniten maaleja tehnyt puolustaja. Hän sijoittui myös 100 minuutillaan koko SM-liigan jäähypörssissä kolmanneksi. Rafkin saavutti joukkueineen kauden päätteeksi SM-hopeaa. Hän aloitti asepalveluksensa urheilujoukoissa Santahaminassa kesken kevään 2022 pudotuspelien. Joulukuussa 2021 Rafkin teki TPS:n kanssa kaksivuotisen jatkosopimuksen. 
Kaudella 2022–2023 Rafkin oli TPS:n varakapteeni. Helmikuussa 2023 hänen kautensa todettiin päättyneeksi leikkaushoitoa vaatineen olkapäävamman vuoksi. Kaudella 2023–2024 Rafkin teki SM-liigan yhden kauden piste-ennätyksensä tehoilla 4+21=25, joilla hän oli TPS:n tehokkain puolustaja.
Rafkin siirtyi kaudeksi 2024–2025 kaksivuotisella sopimuksella Tapparaan. Hän oli alkukaudella loukkaantunut ja aloitti kauden vasta lokakuun puolivälin jälkeen. Sen jälkeen hänen otteensa olivat ailahtelevia ja hän putosi kauden mittaan Tapparan seitsemänneksi puolustajaksi ja lopulta ulos kokoonpanosta. Helmikuussa 2025 hänen sopimuksensa, joka olisi kattanut vielä seuraavankin kauden, purettiin yhteisymmärryksessä. Rafkin teki Tapparassa 33 ottelussa yhden maalin ja yhteensä seitsemän tehopistettä. Hän siirtyi loppukaudeksi Ruotsin SHL-joukkue Örebrohon.
Kaudeksi 2025–2026 Rafkin palasi SM-liigaan ja kasvattajaseuraansa TPS:ään vuoden mittaisella sopimuksella.
Maajoukkueura.
Rafkin pelasi alle 20-vuotiaiden maailmanmestaruuskilpailuissa vuosina 2021 ja 2022, joista jälkimmäinen turnaus päättyi hopeaan ja ensimmäinen turnaus pronssiin. Vuoden 2021 turnauksessa hän pelasi ainoastaan alkulohkon ottelussa Sveitsiä vastaan, ja Rafkin sai siinä peliaikaa alle kaksi minuuttia.
Rafkin pelasi myös alle 18-vuotiaiden Hlinka Gretzky Cupissa vuonna 2019. Hän edusti myös Suomen alle 17-vuotiaiden maajoukkuetta World U-17 Hockey Challengessa vuonna 2018 voittaen hopeaa sekä Euroopan nuorten olympiafestivaaleilla vuonna 2019, jolloin Rafkin voitti pronssia. Yhteensä hän on pelannut 25 nuorten ja 23 poikien maaottelua.
Suomen A-maajoukkueessa Rafkin on pelannut kaksi ottelua ilman tehopisteitä. Hän teki A-maajoukkuedebyyttinsä 16. marraskuuta 2023 Swiss Ice Hockey Gamesin toisessa ottelussa Zürichissä Ruotsia vastaan. Rafkin merkittiin Suomen nelospuolustajapariin Tobias Winbergin viereen. Hän sai ottelussa myös kaksi jäähyä.
Pelityyli.
Tapparan urheilutoimenjohtaja Antti Tuomenoksan mukaan Rafkin on taitava kahden suunnan fyysinen puolustaja ja omaa erittäin vahvan luistelun. Tuomenoksan mukaan hän on myös taitava pelaaja kiekon kanssa.
Yksityiselämä.
Rafkinin isoisä oli Pizzeria Dennis-ravintoloista tunnettu ravintoloitsija ja talousneuvos Dennis Rafkin. Tätä kautta Rafkinilla on juutalaisia sukujuuria.